賦漳南李幾仲安齋詩
作者：張元幹
朝代：宋

paragraphs: 羔豚蒸乳活臠牛，口腹造業誇炰羞。
儻知晚食足當肉，一飽何苦多營求。
先生睡美黑甜處，那聞鐘鼓朝鳴樓。
布衾竹枕自穩暖，此念灰冷百不憂。
世間寢食乃日用，衆生擾擾如蚍蜉。
昔年我亦走南北，往反萬里無停輈。
胸中不作異鄉縣，有似坐閱十數州。
雲山渾如舊過眼，歲月不覺春已秋。
宿君齋屋亦偶爾，更僕笑語久未休。
夜闌各困且打睡，明日饑飽臨時謀。